Sajtóhírek szerint a magyar légtéren keresztül tíz páncélozott harci jármű érkezett szállító repülőgépeken Oroszországból Szerbiába. A szerb elnök, Aleksandar Vučić szerint az a fontos, hogy megérkeztek a gépek, hogy hogyan, az már az ő dolguk. Vučić egyúttal köszönetet is mondott Vlagyimir Putyinnak a szerb haderő fejlesztésének támogatásáért.

Az AP tudósítása szerint Románia nem engedélyezte, hogy a harckocsik a Dunán keresztül jussanak el Szerbiába, mivel a Krím megszállása óta nemzetközi szankciók vannak érvényben Moszkvával szemben. Ezek szerint a szankciók a Romániához hasonlóan szintén NATO-tag Magyarországnak nem okoztak problémát.

Miközben Szerbia kimondottan szeretne csatlakozni az Európai Unióhoz, katonailag az orosz szövetségi rendszerhez húz. A NATO aggódik Szerbia fegyverkezése miatt, úgy látják, hogy Oroszország újabb háború felé tolhatja az országot, főleg 2008 óta Koszovóval szemben, amelyet önálló államként sem Szerbia, sem Oroszország nem fogad el.